กรมอนามัย ย้ำมาตรการ COVID Free setting เพื่อการจัดกิจกรรมรวมตัวในชุมชนได้อย่างปลอดภัย
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากรายงานผู้ติดเชื้อโควิด -19 ในไทย ข้อมูลระหว่างวันที่ 22 ธันวาคม 2564 - 15 มีนาคม 2565 ยังคงพบการติดเชื้อแบบกลุ่มก้อน หรือคลัสเตอร์เกิดจากการจัดกิจกรรมรวมกลุ่มในชุมชน แม้จำนวนจะไม่สูงแต่มีการรายงานประจำวันทุกวัน พบมากในพื้นที่ภาคตะวันออกเฉียงเหนือและจังหวัดกาญจนบุรี โดยคลัสเตอร์ที่พบมากที่สุด ร้อยละ 56 คือคลัสเตอร์งานศพ ร้อยละ 23 เป็นคลัสเตอร์งานแต่งงาน ร้อยละ 16 คลัสเตอร์ และร้อยละ 5 คลัสเตอร์งานบวช สอดคล้องกับผลสำรวจอนามัยโพล สำรวจประชาชนเกือบ 18,000 คน ช่วงวันที่ 1-15 มีนาคม 2565 ถึงเหตุการณ์ความเสี่ยงที่พบเห็นในบริเวณที่พักอาศัย ประชาชนร้อยละ 27 ตอบว่าพบมีการจัดกิจกรรมรวมกลุ่มในชุมชนอย่างแออัดไม่เว้นระยะห่าง ไม่สวมหน้ากากหรือสวมไม่ถูกต้อง และร้อยละ 24 พบการรวมกลุ่มตั้งวงดื่มเหล้า เล่นการพนันในชุมชน แสดงว่ายังมีการละเลยมาตรการความปลอดภัยในการจัดงานจึงขอเน้นย้ำผู้จัดการและผู้ร่วมงานไม่ควรประมาท ยังคงปฏิบัติมาตรการ DMHTA เพื่อให้ชุมชนสามารถจัดกิจกรรมร่วมกัน อยู่กับโรคโควิดได้อย่างปลอดภัยด้านนางอัมพร จันทวิบูลย์ นักวิชาการสาธารณสุขทรงคุณวุฒิกรมอนามัย กล่าวว่า แนวทางการจัดงานในชุมชนให้ปลอดภัย ใช้หลักเดิมคือ COVID Free setting โดยใช้ 3 ป.เป็นหลักสำคัญคือ ป.ประเมิน ความเสี่ยงการจัดงานโดยดู 1.ความหนาแน่น ระยะห่างระหว่างคนน้อยกว่า 1 เมตร 2.เป็นกิจกรรมต้องใช้เสียงมีการพูดคุยตะโกนสัมผัสกัน 3.หน้ากากอนามัยต้องถอดขณะร่วมกิจกรรม รวมถึงการถอดหน้ากากเพื่อถ่ายรูป 4.การระบายอากาศจัดในสถานที่ปิดทึบระบายอากาศไม่ดี หากประเมินแล้วกิจกรรมที่จะจัดมีความเสี่ยง 2 ใน 4 ข้อ ถือว่าเสี่ยงสูงต้องใช้หลัก ป.ปรับ ให้ได้ตรงตามมาตรฐานความปลอดภัย COVID Free settings ต้องดำเนินการทั้งด้านสิ่งแวดล้อม เป็นหน้าที่ของเจ้าภาพ ต้องเลือกสถานที่ที่มีการระบายอากาศที่ดีลดจุดเสี่ยงต่างๆ ด้วยการทำความสะอาด ทุกๆ 1-2 ชั่วโมง เตรียมอุปกรณ์เพื่อการล้างมือ ให้เพียงพอ มีการกำหนดจุดเข้าออกคัดกรองอย่างเพียงพอ ปรับเปลี่ยนพฤติกรรมการจัดกิจกรรมที่มีความเสี่ยง อาจต้องจำกัดปริมาณคนเข้าไปร่วมในบางกิจกรรม ด้านคน ทั้งคนจัดและคนมาร่วมงาน ใช้เกณฑ์เดียวกัน คือเป็นผู้ที่มีความปลอดภัย ได้รับวัคซีนครบตามเกณฑ์มีการคัดกรองความเสี่ยงด้วยไทยเซฟไทย หรือ Application โดย ป.ปฎิบัติอย่างเคร่งครัด ซึ่งรวมถึงหลังไปรวมกลุ่มคนมีความเสี่ยง พบคนในงานติดเชื้อ ควรกักเฝ้าระวังอาการดูตัวเอง 10 วัน หากมีข้อสงสัยเรื่องการจัดงานในชุมชน สามารถโทรถามได้ที่ Thai Stop covid Call Center 02 590 4000 กด 1 และ 02 975 5516 ได้ทุกวันตั้งแต่เวลา 8.00 น.– 24.00 น ไม่เว้นวันหยุดราชการ